«ЛИЯНЕНЬ ЛАТКО ИЛЯ ЧУВО…»

Максим Афанасьевич Бебан (Бябин) чачсь 1913-це иень февралень 10-це чистэ неень Мордовия Республикань Ковылкинань райононь Керата (Керетина) велесэ сокицянь-видицянь семиясо. Велень школанть прядомадо мейле тонавтнесь Саранскоень педтехникумсо, Мордовиянь пединститутсо.  Ине Отечественной войнань иетнестэ фронтсоль. Войнадо икеле ды мейлеяк важодсь школасо, мокшонь газетань ды журналонь редакциятнесэ, республикань Писателень союзсо, книгань издательствасо. Пингензэ перть нолдась 20 книгат: стихть, баснят, поэмат, ёвтнемат, очеркть, романт. Сынст эйсэ невтезь минек масторонть эрямозо ХХ-це пингенть ушодовомсто саезь кавксоньгеменце иетнень прядовомс.
Васенце стихензэ лиссть «Мокшень правда» газетасо 1930-це иестэ. Колмо иень ютазь Московонь ОГИЗ ды ГИХЛ издательстватне нолдызь «Тундати казьса» («Тундонтень казьса») ды «Эряфсна и мяльсна» («Эрямост ды мелест») стихень пусмонзо. 1936-це иестэ Мордовиясо лиссь колмоце книгазо: «Омбоце морсь» («Омбоце морось»). Неть ды лия пусмостонзо ламо стихензэ ютавтозь рузонь кельс.
Мокшонь ды эрзянь ламо лия писательтнень ладсо, шкинемань эсь кинзэ М. Бебан ушодызе се шкастонть, зярдо минек литературась кармась куроксто касомо-виевгадомо, –– колоньгеменце иетнестэ. Сёрмадеень кинть лангс чалгамсто пек лездась тензэ рузонь классикань литературась, А. Пушкинэнь, Н. Некрасовонь, М. Кольцовонь ды лия содавикс сёрмадеень койтне. Ды ялатеке сехте домка таркась-лисьмапрясь, косто сон апак лотксе амолясь эсь вайгелень гайттнень, –– те, нама, тиринь раськень кортамонь шкинемась. А манявтано, мериндерятано: васняяк тосто, эсь раськень сатирань койтнестэ, М. Бебанонь баснятнеяк. Ды мейле уш –– И.А. Крыловонь-кинь пельде.
1955-це иестэ Саранскойсэ лиссь поэтэнть «Лирика ды сатира» пусмозо, козонь совасть кото баснянзо. Вете иень ютазь лиссь лия пусмозо –– «Нюди и Кенди» («Нудей ды Укска»). Сонзэ эйсэ уш кемголмово баснят. Теде мейле нолдазельть оштё зярыя книганзо: «Хата не с краю» (1970), «Кенди медь» («Укскань медь», 1972), «Утренняя песня» (1974), «Золотой орешек» (1980), «Басни» (1986). Сынь явовить келей тематикасо, сюпав содержаниясо, идеянь домкачисэ ды комическоенть ёвтамонь-панжомань артовкссо.
Максим Бебанонь седе ламо баснятне теезь секе койтнесэ, кодамосо теезь И. Шумилкинэнь произведениятнеяк. Аштить кавто пельксстэ. Эйсэст улить вадря аллегория, седейс токиця ракамо, нурькине ды пшти пе.
Вана кода пряды поэтэсь «Эсь прянь неи Атекш» («Эсь прянь шныця Атякш») баснянзо, конасо раксевить каштан ломантне:

			Моралесь минек баснясонть истямо:
                                        Савиндеряй понгомс тонеть славань тёкшос, ––
			Иля шна пря,
			Иля тейне минек Атякшонть ладсо.

Кода И. Шумилкингак, сон яви покш мель воспитаниянь темантень. Истя, «Кукусь и Сезьгатась» («Куко ды Сезьган») баснясонть поэтэсь сялды прябезарькстнэнь, конат мезеяк а теить ды а маштытькак тееме, сынсь тонавтыть лиятнень. Те баснясонть превс путомась моли аволь авторонть пельде, сон теезь персонажонть пельде монологокс:
			Ды васняяк Куконтень макссь сон вал:
			–– Ёвтык, кода пизэнть теемс? Козонь?
			Ды Кукось тонавтомо ушодсь:
			–– Муиде мезде мелявтомс, –– мерсь сон, ––
			Ушодомс ансяк, мейле тевесь туи.
			Вешни кие –– вешницясь, содазь, муи,
			Теде примерт умок пек  ламо улить…

Истямо ладсо поэтэсь ракси чавола Покш пря коршонть лангсояк, кона тонавтсь морамо Цёковонть («Покш пря корш ды Цёков»). 
«Добрай Ивашка» баснясонть сон невти «чевте седей ломань», кона явши малавиксэнзэ ланга вейсэнь ули-паронть, а стувтни эсь прядонзояк. Ды прядови баснясь истямо валсо:

			Да! Улить оштё истят Ивант,
			Сынст мельга вант ды вант!
			Пек парт эстест, казнанть чамдыть
			Ды –– ай-люли! –– васькить-эрить! 

Те темантень поэтэсь велявты а весть: «Зырнянь пяштенясь и Обезьянць» («Сырнень пеште ды Обезьган»), «Сусликсь и ялганза» («Кайгарш ды ялганзо»), «Крысат элеваторса» («Элеваторсо крысат»). Меельце баснясонть минек икельга юты сатирань алкуксонь спектакля. Элеваторсо крысатнень эрямост пек пароль. Сынь саласть, эчкелгадсть, прок парть, понаст цитнесь. Тевтнень витеме тов кучизь Катканть. Крысатнень мельс те, нама, эзь туе, ды чеертнень марто сынь кармасть арсеме, кода улемс:

			Ды сестэ сехте эчке Крысась
			Эсь кондятнэнь перьканзо пурнынзе.
			Ды, кежсэ лаказь, мельс истямо сась:
			«Катканть рудаз потс эряви навамс!..».

М. Бебанонь баснянь персонажтне саезь эсь раськень фольклорсто ды лия раськень кортамо шкинемасто. Ансяк поэтэсь совавтни сынст эсензэ произведениятнес аволь видьстэ, –– тень теи эсь ладсо. Сайсынек Ривезенть. Минь содасынек сонзэ васняяк ёжовокс. М. Бебанонь баснясо сон сайсь од ёнкст. «Лектор» баснясонть поэтэсь невти сонзэ истямокс:

			Весть кизна
			Совась Ривезесь кардазс
			Аволь кода вор, ––
			А кода лектор!

И.А. Крыловонь пингстэ «лектор» вал арасель. Бульчом, тевесь аволь валсо, –– тевсэ. Лекциянть прядомадо мейле Ривезесь цопадизе атякшонть, ды теке ульнесь неевтезэ. 
Теке мазысь ламо лия персонажтнень мартояк: Верьгизэсь понгсь нефтебазас, Миясь прядсь строямонь институт… Од шкат, од тевть, ансяк прянь ветямотне, ловт, секеть. 
 «Учёной Сярдо» баснясонть М. Бебан теи пародия наукань промкстнэнь лангс. Сярдо-докладчикесь ловны лекция «Ули-арась эрямо вирьсэ?» теманть коряс:

			Ловнан, гх-м, превтнень кудосо а кирдьсыть,
			Доклад «Ули-арась эрямо вирьсэ?»…
			Зярдо-бути монгак
			А содылинь тынк ладсо торлаяк.
			Мейле эсь прям велявтыя ингельде
			Ды ёвтынь вал наукас… эсень пельде.
			Те валонть лангс пек ламо шка ёмавтынь,
			Чинь-чоп книгат сокаринь ды… арсинь.
			Арсинь-арсинь –– учёноекс лисинь.
					(Мокшонь кельстэ ютавтызе А. Арапов.)

Лиясто М. Бебанонь баснясонть откертнеде ламо, ансяк сынст а човорясыть вейке омбоце марто, эрьванть эсензэ обуцязо, тарказо ды тевезэ. 
Сатирикенть шкинемань пек виев ёнксось –– афористичностесь. Валмеревкстнэ ды валъёвтавкстнэ вастневить баснянзо келес, кой-конатне прядновитькак сынст эйсэ. Вана, мертяно, истят баснятнестэ вейкесь. Лемезэ «Лефсь, Върьгазсь и Келазсь» («Лев, Верьгиз ды Ривезь»): 

		 	Кадык умонь те валмеревксэсь,
			Ялатеке саема мельс:
			Лиянень латко иля чуво ––
			Эйзэнзэ тонсь, дугай, понгат!

М. Бебанонь баснянзо келейстэ сюлмавозь ракшадо ёвкстнэнь марто. Ёвксонь домка, смустев образтнэ кармасть улеме баснянь сёрмадыцянть туртов истямо лисьмапрякс, кона лездась цитнезевемс сонзэ шкинемантень мазый тюссо. Мокшонь поэтэнть виезэ сеньсэ, мекс сон фольклоронь чартявкстнэнь (символтнэнь), мотивтнень ды образтнэнь пешти од, шкантень ладиця смустьсэ. Паряк, сехте покш кеж ды пупиця раксема вастневи бюрократтнэнь каршо сёрмадозь баснятнесэ. Поэтэсь реди бюрократизмань ламодояк ламо ёнкст ды сень, мезе те зыянось тарги эсензэ мельга. Бюрократизмась а вечки видечи. Секскак сонзэ мельс сех пек тукшныть сеть ломантне, конат ваныть прявттнэнь кургос ды верде алов –– седе ало аштицятнень лангс. И. Шумилкинэнь шкинеманзо ванкшномсто минь явинек тень кувалма Осёлонть. Истямо «Осёлозо» (теке лемсэ баснясто) ули М. Бебаноньгак. Сон три пря Левенть вакссо аволь секс, мекс превей ды дошуз; сон машты мелень ваномо. Бюрократиясь истямо Осёлтомо а эрси.
 «Художественное своеобразие удмуртской сатиры» книгасонзо (1979) Н.А. Уваров ледстни К. Вилень баснянзо, конасонть невтезь властень кузтемаванть седе верев куземе бажиця ломань. Ливтезь сон Ведькичань (Куликень) образсонть. Тень кондямо образозо ули М. Бебаноньгак. Сон невтезь «Сезьгата» («Сезьган») баснясонть. Удмуртонь Куликенть ладсо, мокшонь Сезьганось невтезь истямо капшазь кортамо вельде, конань эйстэ мезеяк а чарькодят. Неть саевкстнэ невтить: эрьва кодат раськетне малавикст баснянь шкинемасосткак. 
Максим Афанасьевич Бебан –– сеть поэттнэстэ, баснянь ладсицятнестэ, конатнень ули эсь вайгелест, сёрмадомань коест ды лувост. Сонзэ шкинемазо саи редявикс тарка минек сатирасонть.
Василий ДЕМИДОВ